文同
任居云栖枝阁
峨峨仙鸾山，杳杳山上阁。
道傍问耕者，居云之所作。
居云倜傥士，缰锁不可缚。
读书三十年，议论写不涸。
纵横入众艺，深晓不止略。
自笑与世疏，回首念岩壑。
安排事幽隐，终老期此托。
结茅层峦巅，退此篱下雀。
栖枝榜其号，意岂羡鹏鹗。
时兹入岑绝，寄愤满寥廓。
江风拂危栏，涧月满疏箔。
独横古溜琴，远意追淡泊。
萧萧履霜操，隐隐天外落。
飘扬杂仙籁，泛响度林薄。
其谁其高兴，唯此猿与鹤。
愿言解尘缨，一赴方外约。